text: प्रसाद ने कहा, ‘‘टीम की चयन नीति को ध्यान में रखते हुए आस्ट्रेलिया के खिलाफ पहले तीन मैचों के लिए टीम का चयन किया गया है और इसके तहत आर अश्विन और रविंद्र जडेजा को आराम दिया गया है।’’ उन्होंने कहा, ‘‘श्रीलंका दौरे के दौरान टीम का प्रदर्शन शानदार था और काफी अच्छा प्रदर्शन करने वाले अक्षर पटेल और युजवेंद्र चहल को अतिरिक्त मौके दिए गए और इससे मजबूत बेंच स्ट्रैंथ तैयार करने की हमारी योजना में मदद मिलेगी क्योंकि हम आगामी दौरों के लिए तैयारी करेंगे।’’ अश्विन इंग्लैंड में काउंटी क्रिकेट खेल रहे हैं जबकि बायें हाथ के स्पिनर जडेजा को पिछले महीने श्रीलंका के खिलाफ टेस्ट श्रृंखला के बाद से आराम दिया गया है। अश्विन ने वोरसेस्टरशर के साथ चार मैचों का अनुबंध किया है और उन्हें टीम की ओर से दो मैच और खेलने हैं।